KLASA:P-104/20

URBROJ:711-02-01/04-2024-04

Zagreb, 6. svibnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Tomislava Klarice, zamjenika gradonačelnika Grada Benkovca, OIB: ………………,** pokrenutom na stručnom sastanku 17. siječnja 2024., na 49. sjednici održanoj 6. svibnja 2024., donosi sljedeću

**ODLUKU**

**I Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u odnosu na nesklad i nerazmjer između prijavljene imovine iz imovinskih kartica obveznika podnesenih 30. lipnja 2017. i 10. srpnja 2020. te stanja imovine kako proizlazi iz podataka pribavljenih od nadležnih tijela, i to:**

**- u dijelu podataka „Prihodi“, u rubrikama „Primanja na mjesečnoj razini od dužnosti za koju se podnosi izvješće o imovinskom stanju“ i „Plaća koju dužnosnik ostvaruje kod drugog poslodavca“ u kojem je u imovinskoj kartici od 30. lipnja 2017. g. prijavljen podatak da je obveznik obavljajući dužnost volonterski primao neto iznos od 4.387,58 kuna mjesečno od Grada Benkovca, a da od drugog poslodavca, Hrvatska elektroprivreda prima plaću u mjesečnom neto iznosu od 6.800,00 kuna, dok iz podatka Porezne uprave proizlazi da je volontersku naknadu od Grada Benkovca u neto iznosu od 4.387,58 kuna primio za prva dva mjeseca dužnosničkog mandata, odnosno za lipanj i srpanj 2017., dok je od kolovoza 2017. nadalje tijekom mandata primao od Grada Benkovca plaću za profesionalno obnašanje dužnosti i to do kraja iste godine u prosječnom neto iznosu od 12.244,91 kuna mjesečno, dok je od sredine kolovoza 2017.g. prestao primati plaću od drugog poslodavca, koje bitne promjene nije prijavio istekom 2017. godine u kojoj su promjene nastupile;**

**- u dijelu podataka „Prihodi“, u rubrici „Plaća bračnog druga/životnog partnera dužnosnika na mjesečnoj razini“ u kojem je u imovinskoj kartici od 30. lipnja 2017. g. prijavljen podatak da takvi primici ne postoje, dok iz podatka Porezne uprave proizlazi da je u 2017. g. bračni drug dužnosnika, ……………., ostvarila dohotke od nesamostalne djelatnosti u iznosu od 12.147,74 kuna u 2017. godini, u iznosu od 35.750,00 kuna u 2018. godini, te iznosu od 74.201,66 kuna u 2019. godini, koje bitne promjene nisu prijavljene istekom svake godine u kojoj su nastupile;**

**- u dijelu podataka „Podaci o pokretninama koje se upisuju u javni registar“ u kojem je u imovinskoj kartici od 30. lipnja 2017. g. prijavljen podatak da je obveznik Tomislav Klarica vlasnik osobnog automobila marke Audi A4, godine proizvodnje 2003., dok je uvidom u službenu evidenciju Ministarstva unutarnjih poslova RH utvrđeno da je Tomislav Klarica od 27.01.2016. do 13.11.2018. odnosno u vrijeme podnošenja iste imovinske kartice bio evidentiran i kao vlasnik vozila Citroen Jumper C 263349 2.0, proizvedenog 2001. godine, kao i da je supruga obveznika …………………. evidentirana kao vlasnica vozila Audi A4 3.0 TDI ALLROAD, od 10.12.2019. godine, a koja bitna promjena nije prijavljena istekom godine u kojoj je nastupila, obveznik Tomislav Klarica počinio je povredu članka 27. ZSSI-a, u vezi s člankom 8. i 9. ZSSI-a Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11).**

**II Za povredu ZSSI-a/11, opisanu pod točkom I. ove izreke, dužnosniku Tomislavu Klarici se izriče sankcija iz članka 42. stavka 1. podstavka 2. ZSSI-a/11,** **obustava isplate dijela neto mjesečne plaće u ukupnom iznosu od ukupnom iznosu od 530,00 eura, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 265,00 eura.**

Obrazloženje

 Povjerenstvo je 01. travnja 2020. zaprimilo prijavu mogućeg sukoba interesa protiv obveznika Tomislava Klarice. U prijavi se u bitnome ukazuje kako je obveznik u imovinskoj kartici propustilo navesti vozilo koje u vlasništvu ima obveznikova supruga, kako obveznik svoju dužnost ne obavlja volonterski, te kako obveznik u imovinskoj kartici nije naveo prihode od nesamostalnog rada supruge.

Člankom 3. stavkom 1. točkom 39. ZSSI/11-a bilo je propisano kako su gradonačelnici i njihovi zamjenici dužnosnici u smislu navedenog Zakona, odnosno njegovi obveznici. Isto tako, člankom 3. stavkom 1. točkom 34. ZSSI-a (na snazi od 25. prosinca 2021.) propisano je kako su gradonačelnici i njihovi zamjenici obveznici u smislu spomenutog Zakona.

Uvidom u Registar obveznika, koji Povjerenstvo ustrojava i vodi, utvrđeno je da je obveznik Tomislav Klarica, u relevantnom razdoblju za ovaj predmet, obnašao dužnost zamjenika gradonačelnika Grada Benkovca od 31. svibnja 2017. do 6. lipnja 2021. g. Obveznik obnaša istu dužnost i u mandatu 2021.-2025. g.

Slijedom navedenog, Tomislav Klarica bio je obvezan, povodom obnašanja navedenih dužnosti u relevantnom razdoblju, postupati sukladno odredbama ZSSI-a/11.

 Člankom 27. ZSSI propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI/21.

Člankom 28. stavkom 1. ZSSI-a propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI i stanja imovine kako proizlazi iz pribavljenih podataka nadležnih tijela iz članka 27. ZSSI. Obveznik je dužan, sukladno odredbi članka 28. stavka 2. ZSSI, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 29. stavkom 1. propisano je da ako obveznik ne dostavi Povjerenstvu pisano očitovanje iz članka 28. stavka 2. ovoga Zakona u roku od 15 dana ili ne priloži odgovarajuće dokaze na temelju kojih se osnovano može utvrditi da je stvarno imovinsko stanje bilo istovjetno prijavljenim podacima, a ne podacima pribavljenima od nadležnih tijela, Povjerenstvo će pokrenuti postupak zbog povrede odredbi članka 10., članka 11. i članka 12. stavka 3. ovoga Zakona.

Povjerenstvo je 17. siječnja 2024. odlučilo da u predmetu P-104/20 postoje pretpostavke za pokretanje postupka vezano za moguću povredu odredbe članka 27. u svezi sa člancima 8. i 9. ZSSI-a/11 u odnosu na nesklad i nerazmjer između prijavljene imovine iz imovinskih kartica obveznika podnesenih 30. lipnja 2017. i 10. srpnja 2020. te stanja imovine kako proizlazi iz podataka pribavljenih od nadležnih tijela.

Imajući na umu okolnosti prijave, u ovom je predmetu bilo potrebno provesti ciljanu redovitu provjeru prijavljenih podataka u odobrenim imovinskim karticama obveznika, koje su relevantne za razdoblje na koje se upućuje u prijavi, a u odnosu na predmet imovine na koji se upućuje u prijavi.

Uvidom u evidencije Povjerenstva utvrđeno je da su za provjeru u ovom postupku relevantne imovinske kartice koje je obveznik Tomislav Klarica podnio Povjerenstvu 30. lipnja 2017. godine povodom stupanja na dužnost i 10. srpnja 2020. godine povodom ispravka podatka, a koje su bile aktualne u vrijeme prijave.

Sukladno članku 8. stavku 1. prethodno važećeg ZSSI-a/11 dužnosnici (odnosno obveznici) su bili obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. prethodno važećeg ZSSI-a/11 bilo je propisano, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

 Sukladno odredbi članka 8. stavka 7. prethodno važećeg ZSSI-a/11 obveznici su bili dužni prijaviti u imovinskoj kartici podatke o dohotku od imovine i imovinskih prava, kao i podatke pokretninama veće vrijednosti, dok je člankom 8. stavkom 8. ZSSI-a/11 bilo propisano kako se pod pokretninama veće vrijednost podrazumijevaju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papir, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta. Pokretnine za koje postoji obveza upisa u javne registre potrebno je prijaviti u imovinskoj kratici bez obzira na njihovu vrijednost.

Člankom 9. ZSSI-a/11 propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Člankom 27. ZSSI-a/11 propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018. g. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10 %, dok se svako veće odstupanje smatra bitnom promjenom, odnosno izostanak prijave takve bitne promjene dovodi do mogućeg nesklada, odnosno nerazmjera u imovinskom stanju u smislu ZSSI-a.

U dijelu imovinske kartice koji se odnosi na podatke o prihodima, Povjerenstvo je izvršilo uvid u imovinsku karticu od 30. lipnja 2017. g. te je utvrdilo da je obveznik u dijelu podataka „Primanja na mjesečnoj razini od dužnosti za koju se podnosi izvješće o imovinskom stanju“, naveo primanje od 4.387,58 kuna mjesečno, dok je u rubrici „Plaća koju dužnosnik ostvaruje kod drugog poslodavca“ naveden poslodavac Hrvatska elektroprivreda, a neto mjesečni iznos od 6.800,00 kuna.

U dijelu imovinske kartice koji se odnosi na podatke o prihodima, Povjerenstvo je izvršilo uvid u imovinsku karticu od 10. srpnja 2020. g. te je utvrdilo da je obveznik u dijelu podataka „Primanja na mjesečnoj razini od dužnosti za koju se podnosi izvješće o imovinskom stanju“, naveo primanje od 12.113,81 kuna mjesečno, dok je u rubrici „Plaća koju dužnosnik ostvaruje kod drugog poslodavca“ navedeno da ne postoji.

Uvidom, na temelju ovlaštenja, u informacijski sustav Porezne uprave, JOPPD obrasca, Povjerenstvo je utvrdilo da je obveznik Tomislav Klarica u 2017. godini ostvario dohodak od nesamostalnog rada od poslodavca HEP- operator distribucijskog sustava d.o.o. u neto iznosu od 7.795,10 kuna mjesečno (koji je za više od 10 % veći od prijavljenog), ali i da je obvezniku kod tog poslodavca prestao radni odnos početkom kolovoza 2017. godine. Nadalje, a kako slijedi iz analiziranih JOPPD obrazaca, obveznik je volontersku naknadu od Grada Benkovca u neto iznosu od 4.387,58 kuna primio za prva dva mjeseca dužnosničkog mandata, odnosno za lipanj i srpanj 2017., dok je od kolovoza 2017. nadalje tijekom mandata primao od Grada Benkovca plaću za profesionalno obnašanje dužnosti i to do kraja iste godine u prosječnom neto iznosu od 12.244,91 kuna mjesečno.

Analizom JOPPD obrasca obveznika od 2018. do 2020. godini slijedi kako je obveznik Tomislav Klarica od Grada Benkovca u 2018. godini ostvario prosječnu neto plaću od 12.956,36 kune, odnosno od 13.018,42 kune u 2019. godini. Konačno, prosječna neto plaća obveznika, isplaćena od Grada Benkovca u 2020. godini, iznosila je 12.800,32 kune.

Slijedom navedenog, proizlazi da su nakon stupanja na dužnost, dakle u istoj godini, nastale bitne promjene u vidu znatnog povećanja dohotka (prestankom primanja volonterske naknade i početkom primanja plaće) od obnašanja dužnosti i prestanka primanja plaće od drugog poslodavca.

U podnesenoj imovinskoj kartici od dana 30. lipnja 2017. godine obveznik navodi da je oženjen te da je je njegov bračni drug ………….. Usporedbom OIB-a ………………, navedenoga u imovinskoj kartici obveznika i OIB-a navedenog u podatcima Matice vjenčanih Povjerenstvo je utvrdilo da je riječ o istoj osobi, odnosno o ……….., bračnome drugu dužnosnika Tomislava Klarice, a da je brak sklopljen dana 06. siječnja 2001. godine i traje do današnjeg dana.

U postupku provjere podataka u dijelu koji se odnosi na plaću bračnog druga obveznika, Povjerenstvo je izvršilo uvid u imovinsku karticu od 30. lipnja 2017. godine te je utvrdilo da je obveznik u dijelu imovinske kartice „Prihodi“, u rubrici „Plaća bračnog druga/životnog partnera dužnosnika na godišnjoj razini“ prijavljen podatak da takvi primici ne postoje. Ujedno, u rubrici „Drugi primici bračnog/izvanbračnog druga“ obveznik je prijavio podatak da isti ne postoje. U imovinskoj kartici od 10. srpnja 2020. godine obveznik je prijavio plaću bračnog druga na mjesečnoj razini od 6.000,00 kuna neto, dok druge primitke nije prijavio.

Uvidom, na temelju ovlaštenja, u informacijski sustav Porezne uprave, JOPPD obrasca, Povjerenstvo je utvrdilo da je obveznikova supruga, ……….. ostvarila dohodak od nesamostalnog rada u iznosu od 12.147,74 kuna u 2017. godini, u iznosu od 35.750,00 kuna u 2018. godini, te iznosu od 74.201,66 kuna u 2019. godini, što znači da je u 2017. nastala promjena u odnosu na prijavljeni podatak, kao i da je nastupila bitna promjena svake naredne godine u odnosu na prethodnu.

U dijelu imovinske kartice „Podaci o pokretninama koje se upisuju u javni registar“ obveznik je u obje provjeravane imovinske kartice od 30. lipnja 2017. i 10. srpnja 2020. godine prijavio vlasništvo vozila – osobnog automobila, marke Audi A4 iz 2003. godine.

Povjerenstvo je uvidom u službene evidencije Ministarstva unutarnjih poslova Republike Hrvatske utvrdilo da je obveznik Tomislav Klarica bio evidentiran kao vlasnik osobnog vozila AUDI A4 2.5 TDI AVANT od 8. ožujka 2017. godine do 12. siječnja 2023. godine. kao i vozila CITROEN JUMPER C 263349 2.2 iz 2001. godine u periodu od 27. siječnja 2016. godine do 13. studenoga 2018. godine.

Ujedno je uvidom u istu evidenciju Povjerenstvo utvrdilo i da je ………….. od 10. prosinca 2019. godine evidentirana kao vlasnica osobnog vozila AUDI A4 3.0 TDI ALLROAD iz 2011. godine.

Slijedom navedenog, iz usporedbe podataka iz provjeravanih imovinskih kartica obveznika Tomislava Klarice i podataka prikupljenih od nadležnih tijela u Republici Hrvatskoj proizlazi mogući nesklad odnosno nerazmjer između prijavljenih podataka o prihodima i podataka o pokretninama, i to u odnosu na:

- na prijavljeni iznos primitka po osnovi naknade odnosno plaće za obnašanje dužnosti, ostvarenog u 2017., 2018. i 2019. godini, koji mogući nerazmjer proizlazi iz znatne razlike između prijavljenog i stvarno ostvarenog iznosa, a nerazmjer koji je nastao istekom 2017.g. kad je nastupila obveza prijave promjene te je trajao do srpnja 2020. godine kada je promjena prijavljena;

- na prijavljeni iznos primitka po osnovi plaće od drugog poslodavca, koji mogući nesklad je nastao istekom 2017.g. kad je nastupila obveza prijave promjene u vidu prestanka primanja ovog primitka u toj godini te je trajao do srpnja 2020. godine kada je promjena prijavljena;

- u odnosu plaću bračnog druga, koji mogući nesklad je nastao propustom prijave primitaka po osnovi nesamostalnog rada 2017., 2018. i 2019. godine, a nesklad koji je trajao do srpnja 2020. godine kada je promjena prijavljena;

- vlasništvo vozila Citroen Jumper C 263349 2.0, proizvedenog 2001. godine, u vlasništvu obveznika od 27.01.2016. do 13.11.2018., koji mogući nesklad je nastao propustom prijave u provjeravanoj imovinskoj kartici od 30. lipnja 2017. godine, a koji je trajao do 13.11.2018. kad je vlasništvo obveznika brisano iz Registra vozila;

- vlasništvo vozila Audi A4 3.0 TDI ALLROAD, u vlasništvu obveznikove supruge od 10.12.2019. godine, koji mogući nesklad je nastao propustom prijave vozila u godini kada je promjena nastala, a koja promjena nije prijavljena niti u provjeravanoj 2020. godini.

Povjerenstvo je 10. listopada 2023. donijelo zaključak broj 711-I-2088-RP-33-20/23-04-22 kojim je pozvalo obveznika da se očituje na utvrđeni nesklad, odnosno nerazmjer, a na koji se imenovani očitovao 30. listopada 2023.

U očitovanju obveznik navodi da su svi navodi i podaci u Zaključku prikupljeni od nadležnih tijela točni i istiniti, a neusklađeni sa prijavljenom imovinskom karticom, te se ispričava zbog neredovnog ažuriranja imovinske kartice, koja će biti ažurirana u najkraćem vremenu. Dodaje da ne postoje nikakvi drugi prihodi ili imovina osim nekretnine (građevinsko zemljište) u njegovom vlasništvu (upisano u imovinsku karticu), a da nisu vidljivi u podatcima dostavljenim od nadležnih tijela.

Slijedom navedenog, Povjerenstvo utvrđuje kako obveznik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika te je utvrđen nesklad te je Povjerenstvo donijelo odluku kao u točki I. izreke.

 Člankom 42. ZSSI-a/11 propisane su sankcije koje se mogu izreći za povredu odredbi navedenog Zakona. Za povredu odredbi članka 8. i 9.. Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

 Prilikom izricanja visine sankcije, Povjerenstvo je kao okolnost koja uvećava odgovornost dužnosnika uzelo u obzir da je dužnosnik propustio po pisanom pozivu Povjerenstva priložiti odgovarajuće dokaze potrebne za usklađivanje prijavljene imovine u Izvješćima o imovinskom stanju u odnosu na više različitih podataka, zatim da je povredu odredaba ZSSI-a činio u kontinuitetu, odnosno dužem vremenskom razdoblju, slijedom čega smatra primjerenim izreći sankciju obustave isplate dijela neto mjesečne plaće.

Okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir okolnost da je dužnosnik priznao nesklade i time propuste do kojih je došlo u podnesenim izvješćima u imovinskom stanju.

Člankom 44. stavkom 1. ZSSI-a/11 propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Cijeneći navedene okolnosti, Povjerenstvo smatra da je za utvrđene povrede ZSSI-a/11 primjerena minimalna propisana sankcija iz članka 42. stavka 1. podstavka 2. u vezi s člankom 44. ZSSI-a/11, odnosno obustava isplate dijela neto mjesečne plaće u ukupnom iznosu od 530,00 eura koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 265,00 eura.

 Slijedom navedenog, odlučeno je kao u točki II. izreke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

 1. Obveznik Tomislav Klarica, osobnom dostavom

 2. Objava na mrežnim stranicama Povjerenstva nakon uredne dostave obvezniku

 3. Pismohrana